તા.૬.૧૨.૨૦૧૭ નો પ્રસંગ છે. મહંતસ્વામી મહારાજ ધોળકા બિરાજમાન હતા. મુનિચિંતનદાસ સ્વામીએ સ્વામીશ્રીના ઐશ્વર્યનો પ્રસંગ કહ્યો, ‘ભાવનગરથી વકીલ બાપુનો ફોન આવ્યો કે ‘સ્વામી! જો અત્યારે વરસાદ પડશે તો ખેડૂતોએ વાવેલા કપાસને ખુબ નુકશાન જશે, આશીર્વાદ આપો કે એવું ન થાય.’ સ્વામીશ્રીએ આશીર્વાદ આપ્યા. વકીલ બાપુને બાપાના વખતથી આવા ઘણા અનુભવ.. તેથી પૂર્ણ વિશ્વાસ હતો. તે જ રણકતા વિશ્વાસથી તેમણે તેમના સુરતના એક મિત્રને આ વાત કરી કે ‘મારા ગુરુએ આશીર્વાદ આપ્યા છે. ‘ઓખી’ હવે દરિયામાં સમાઈ જશે ને ગુજરાતમાં બહુ નુકશાન થશે નહી.’ પેલા ગુણભાવી મિત્રને તો આ વાત સહેજે મનાઈ નહી. વકીલ બાપુ કહે, ‘કાલે જોઈએ.’ બીજે દિવસે સવારે પેલા મિત્ર તો આશ્ચર્યમાં ગરકાવ થઇ ગયા. હવામાન ખાતાની પૂરી આગાહી હતી કે ‘આ ભયંકર ચક્રવાત છે ને ત્રાટકવાનું જ છે.’ પણ તેણે માર્ગ બદલી લીધો હતો ને ખરેખર દરિયામાં સમાઈ ગયું હતું. તેમને વકીલ બાપુ આગળ કાનની બુટ પકડી, મનોમન સ્વામીશ્રીના ચરણોમાં નમન કર્યા. સ્વામીશ્રીએ અત્યારે હસતાં હસતાં હાથની એકશન કરીને બતાવ્યું, ‘ *એક માઈલ ચાલીને આમ (કાટખુણે) વળી ગયું.*’ પંક્તિ યાદ આવી ગઈ – ‘સમરથ શું ન કરે ! પ્રભુ પલમાં ચાહે સો કરે !’ નીલકંઠજીવનદાસ સ્વામી કહે, ‘બધું આપના હાથમાં છે.’ સ્વામીશ્રીની દાસત્વભક્તિ તરત બોલી ઉઠી, ‘ભગવાનના હાથમાં છે.’